— У захапленні нават самыя спакушаныя турысты. Прыязджаюць групы беларусаў, госці з Расіі, Літвы, Латвіі. Былі нават з Амерыкі — сваякі сусветна вядомага навукоўцы Ігната Дамейкі, які першыя крокі ў навуцы зрабіў менавіта ў Шчучыне, — экскурсавод Таццяна Трахімчык гатовая цэлымі днямі знаёміць гасцей з музейнымі экспазіцыямі. Суразмоўца лічыць сябе шчаслівым чалавекам — у адрозненне ад іншых офісных работнікаў, яе пісьмовы стол размешчаны на месцы параднага хола рэзідэнцыі княскага роду. У такой шыкоўнай атмасферы заўсёды прыемна працаваць.